SOLAR แจงไร้ผถห.แจ้งขาย Big Lot จับตาเฉลยชื่อหลังปิดสมุดทะเบียน
SOLAR แจ้งไม่ได้รับติดต่อจากผู้ถือหุ้นปม "บิ๊กล็อต" 18.38% พร้อมยืนยันรายการดังกล่าวไม่ส่งผลกระทบต่อโครงสร้างการบริหารงานและนโยบายการดำเนินธุรกิจ รวมถึงสิทธิผู้ถือหุ้น รายย่อยแต่อย่างใด และไม่เข้าเกณฑ์ในการทำ Tender Offer
SOLAR แจ้งไม่ได้รับติดต่อผู้ถือหุ้นขายบิ๊กล็อต 18.38% ยันไม่กระทบโครงสร้างการบริหาร รวมถึงสิทธิผู้ถือหุ้นรายย่อย - ไม่เข้าเกณฑ์ Tender Offer
3 ส.ค. 2564

บริษัท โซลาร์ตรอน จำกัด (มหาชน) หรือ SOLAR เปิดเผยว่า บริษัทยังไม่ได้รับติดต่อจากผู้ถือหุ้นกรณีที่ปรากฏรายการซื้อขายหุ้น SOLAR ผ่านระบบการซื้อขายของตลาดหลักทรัพย์บนกระดานรายใหญ่ (Big Lot Board) วานนี้ 18.38% ของหุ้นที่จำหน่ายได้แล้วทั้งหมดของบริษัท หากบริษัทมีข้อมูลเพิ่มเติม หรือเมื่อบริษัทได้ปิดสมุดทะเบียนเพื่อรวบรวมรายชื่อผู้ถือหุ้นเรียบร้อยแล้ว บริษัทจะดำเนินการแจ้งต่อตลาดหลักทรัพย์ฯ อีกครั้ง
อย่างไรก็ตาม รายการดังกล่าวไม่ส่งผลกระทบต่อโครงสร้างการบริหารงานและนโยบายการดำเนินธุรกิจ รวมถึงสิทธิผู้ถือหุ้น รายย่อยแต่อย่างใด และไม่เข้าเกณฑ์ในการทำ Tender Offer
อนึ่งวานนี้ มีรายการสรุปซื้อขายกระดานรายใหญ่ (Big lot) ของหุ้น SOLAR จำนวน 6 รายการ ปริมาณ 100 ล้านหุ้น มูลค่ารวม 140 ล้านบาท ราคาเฉลี่ย 1.40 บาทต่อหุ้น ซึ่งเป็นราคาต่ำกว่ากระดาน 21.78% โดยราคาหุ้น SOLAR ปิดตลาดวันนี้อยู่ที่ 1.79 บาท บวก 0.04 บาท หรือ 2.29% สูงสุดที่ 1.83 บาท ต่ำสุดที่ 1.71 บาท มูลค่าซื้อขายที่ 153.42 ล้านบาท
โครงสร้างผู้ถือหุ้นใหญ่ SOLAR
ที่มา : ตลท. ภาพรวมข้อมูลผู้ถือหุ้น ณ วันที่ 02/04/2564